b"\n_START_ARTICLE_\nFesta Major d'Agost de Badalona\n_START_SECTION_\nHist\xc3\xb2ria\n_START_PARAGRAPH_\nLa celebraci\xc3\xb3 de l'Assumpci\xc3\xb3 de Maria havia estat sempre la Festa Major per excel\xc2\xb7l\xc3\xa8ncia a Badalona. Durant els dies que durava, que podia variar sensiblement segons el calendari, sempre al voltant del dia 15, per\xc3\xb2 que podia abastar, fins i tot, entre el 12 i el 20 d'agost, es realitzaven tota una s\xc3\xa8rie d'activitats de car\xc3\xa0cter divers, la ciutat pr\xc3\xa0cticament s'aturava i anava vers els espais festius a passar-ho b\xc3\xa9._NEWLINE_La ciutat es preparava per a l'ocasi\xc3\xb3: molts carrers es guarnien per a l'ocasi\xc3\xb3, s'il\xc2\xb7luminaven amb gas els carrers m\xc3\xa9s c\xc3\xa8ntrics i els monuments m\xc3\xa9s destacats de la vila, s'enlairaven globus, entre altres activitats. La majoria d'actes es reunien entre el dia 15 i 16. En l'\xc3\xa0mbit religi\xc3\xb3s destaquen dues celebracions: el mat\xc3\xad del dia 15 es realitzava l'ofici solemne dedicat a la Verge Assumpta, amb la participaci\xc3\xb3 de m\xc3\xbasics i corals. Tanmateix, el dia 16 es feia missa i una process\xc3\xb3 en honor a Sant Roc, per tradici\xc3\xb3 d'un vot de la poblaci\xc3\xb3, car el sant havia deslliurat Badalona d'una pesta._NEWLINE_El lloc m\xc3\xa9s important i on possiblement es vivia m\xc3\xa9s la festa era a la Rambla i a la platja, que des de finals del segle XIX era tradicional que all\xc3\xad s\xe2\x80\x99hi muntessin els t\xc3\xadpics envelats de festa major, constru\xc3\xafts per distintes societats i entitats de la ciutat, i fins i tot per algun dels barris perif\xc3\xa8rics de la ciutat, com \xc3\xa9s el cas d\xe2\x80\x99Artigues, durant la d\xc3\xa8cada dels anys 20. Igualment la Rambla era l\xe2\x80\x99indret on es llan\xc3\xa7aven els castells de focs, durant la nit del dia 15, que de forma progressiva esdevingueren un s\xc3\xadmbol de la Festa Major i passaren a ser-ne l\xe2\x80\x99acte de cloenda._NEWLINE_Dins dels envelats de les entitats s\xe2\x80\x99hi realitzaven distintes activitats,  encara que no sempre, precisament, eren aquests espais on es realitzaven, car tamb\xc3\xa9 es feien a les distintes seus socials o en el mateix carrer. Les activitats d\xe2\x80\x99aleshores eren principalment balls, que pr\xc3\xa0cticament es repetien cada dia i era destacat el ball de gala del dia 16; aix\xc3\xb2 no obstant, tamb\xc3\xa9 es realitzaven concursos de sardanes, exhibicions esportives, cert\xc3\xa0mens literaris, torneigs d\xe2\x80\x99escacs o de ping-pong, etc.\n_START_SECTION_\nPostguerra i decad\xc3\xa8ncia\n_START_PARAGRAPH_\nA mesura que creixia la ciutat, tamb\xc3\xa9 es foren descentralitzant alguns dels seus actes. En la postguerra, les primeres edicions de la festa comptaren, sobretot, amb els actes religiosos, balls de sardanes, sota l\xe2\x80\x99etiqueta de danza regional, activitats esportives i d\xe2\x80\x99altres elements menors. En els anys posteriors es recuperen els envelats, gr\xc3\xa0cies a l\xe2\x80\x99esfor\xc3\xa7 del Casino de Badalona i el C\xc3\xadrculo Art\xc3\xadstico Espa\xc3\xb1ol; tamb\xc3\xa9 es recuperen velles activitats i se\xe2\x80\x99n presenten de noves com les exposicions de Belles Arts, els concerts l\xc3\xadrics o les sessions especials de teatre i cinema._NEWLINE_A banda de les activitats esmentades, l\xe2\x80\x99element m\xc3\xa9s destacat dels anys quaranta i cinquanta fou el concurs de guarnir carrers, sobretot quan l'Ajuntament l'institucionalitz\xc3\xa0 i el dot\xc3\xa0 d'un premi de 1.000 pessetes. El concurs tingu\xc3\xa9 una gran acollida i destacaren carrers com els de Guifr\xc3\xa9, Roger de Flor, Provid\xc3\xa8ncia, Iris o Santiago Rusi\xc3\xb1ol. A m\xc3\xa9s de la decoraci\xc3\xb3, molts ve\xc3\xafns organitzaven actes propis al seu carrers, com concerts, xocolatades o jocs infantils._NEWLINE_La celebraci\xc3\xb3 d\xe2\x80\x99agost entr\xc3\xa0 en decad\xc3\xa8ncia a finals dels anys cinquanta i sobretot durant els anys seixanta es f\xc3\xa9u patent la crisi irreversible de la festa davant dels intents per evitar-ho de l'Ajuntament i algunes entitats. La raons s\xc3\xb3n diverses, per\xc3\xb2 principalment radiquen en l'esfor\xc3\xa7 i en l'enorme despesa que representava organitzar les activitats i, per part dels ve\xc3\xafns, decorar els carrers. Tanmateix, un dels factors significatius fou la generalitzaci\xc3\xb3 de l'h\xc3\xa0bit de marxar de vacances fora de la ciutat durant el mes d'agost.\n_START_SECTION_\nActualitat\n_START_PARAGRAPH_\nL'any 2012, al\xc2\xb7legant motius econ\xc3\xb2mics, l'Ajuntament va pretendre reduir a la m\xc3\xadnima expressi\xc3\xb3 la partida per a les Festa Major d'Agost.  Es form\xc3\xa0 una Comissi\xc3\xb3 de Festes que va aconseguir fer un programa de festes amb unes despeses menors a les que preveia el consistori i, a m\xc3\xa9s, afegia novetats. Aix\xc3\xb2 no obstant, la regidora de cultura afirm\xc3\xa0 que es degu\xc3\xa9 a la no realitzaci\xc3\xb3 d'espectacles pirot\xc3\xa8cnics, entre d'altres, com els diables.\n_START_SECTION_\nActivitats\n_START_PARAGRAPH_\nOcupa un parell de dies al voltant del principal. Les activitats s\xc3\xb3n majorit\xc3\xa0riament espectacles musicals, infantils i, sobretot destaquen els actes i espectacles de cultura popular. S'inicia amb la Gran Xeringada, una traca de 500 metres que finalitza amb l'espetec de 12 morterets, el cercavila, que compta amb la participaci\xc3\xb3 de totes les entitats de cultura popular de la ciutat (sardanes, gegants...), un castell de focs, concerts musicals, trobades de foc i el bany de B\xc3\xa8sties i Diables. _NEWLINE_El dia principal \xc3\xa9s el dia 15, en qu\xc3\xa8 es fan les matinades, i l'Ofici Solemne de Festa Major a l'esgl\xc3\xa9sia de Santa Maria, juntament amb la repicada de campanes. Aquest ofici t\xc3\xa9 la particularitat que, durant l'ofertori, els gegants vells de la ciutat, n'Anastasi i na Maria, entren dins l'esgl\xc3\xa9sia i fan el Ball de Santa Maria, una dansa que nom\xc3\xa9s es pot veure cada 15 d'agost. A m\xc3\xa9s, el ram de la geganta \xc3\xa9s dipositat davant de la imatge de la Verge i, com si es tract\xc3\xa9s d'un miracle, acaba pujant-ne fins als seus peus. En acabat, a la pla\xc3\xa7a de Barber\xc3\xa0 hi ha la ballada de gegants i, despr\xc3\xa9s, acompanyats per tot de nens i nenes, els gegants tornen d'ofici fins a l'Ajuntament."